[pic] | COMISIA COMUNITĂŢILOR EUROPENE |

Bruxelles, 5.11.2008

COM(2008) 694 final

2008/0203 (ACC)

Propunere de

REGULAMENT AL CONSILIULUI

de modificare a anexei I la Regulamentul (CE) nr. 1528/2007 al Consiliului în vederea adăugării Republicii Zambia la lista regiunilor sau statelor care au finalizat negocierile [SEC(2008) 2740]

(prezentată de Comisie)

EXPUNERE DE MOTIVE

La 28 noiembrie 2007, Republica Zambia (denumită în continuare „Zambia”) a parafat un acord interimar de stabilire a unui cadru pentru un Acord de parteneriat economic în regiunea Africii de Est și de Sud (AES) cu Comunitatea Europeană, în contextul unor negocieri mai ample. Cu toate acestea, negocierile nu au reușit să ajungă la un acord asupra unei oferte de acces pe piața zambiană și, prin urmare, Zambia nu a fost inclusă în anexa I la Regulamentul (CE) nr. 1528/2007 al Consiliului din 20 decembrie 2007 privind aplicarea regimurilor aplicabile produselor originare din anumite state care fac parte din grupul statelor din Africa, zona Caraibelor și Pacific (ACP) prevăzute în acordurile de stabilire sau care duc la stabilirea Acordurilor de parteneriat economic. La 30 septembrie 2008, CE și Zambia au parafat oferta de acces pe piața zambiană. Ținând seama de cele menționate, propunerea anexată are ca obiect includerea Zambiei în anexa I la Regulamentul (CE) nr. 1528/2007 al Consiliului. De asemenea, ca urmare a includerii Zambiei în anexa I la Regulamentul (CE) nr. 1528/2007 al Consiliului, este necesară modificarea Regulamentului (CE) nr. 950/2006 al Comisiei din 28 iunie 2006 de stabilire a normelor de aplicare, pentru anii de comercializare 2006/2007, 2007/2008 și 2008/2009, privind importul și rafinarea produselor din sectorul zahărului în cadrul anumitor contingente tarifare și acorduri preferențiale. Acest lucru va fi realizat printr-un regulament al Comisiei.

2008/0203 (ACC)

Propunere de

REGULAMENT AL CONSILIULUI

de modificare a anexei I la Regulamentul (CE) nr. 1528/2007 al Consiliului în vederea adăugării Republicii Zambia la lista regiunilor sau statelor care au finalizat negocierile

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 133,

având în vedere propunerea Comisiei[1],

întrucât:

(1) La 28 noiembrie 2007, Comunitatea a încheiat negocierile privind un acord interimar de stabilire a unui cadru pentru un Acord de parteneriat economic (denumit în continuare „APE interimar”) cu Seychelles, Zambia și Zimbabwe. Negocierile privind APE interimar au fost încheiate cu Mauritius la 4 decembrie 2007, iar cu Comore și Madagascar la 11 decembrie 2007.

(2) Cu toate acestea, deoarece în momentul încheierii negocierilor privind APE interimar, la 28 noiembrie 2007, Comunitatea și Republica Zambia nu au convenit asupra unei oferte de acces pe piața zambiană, includerea Republicii Zambia în anexa I la Regulamentul (CE) nr. 1528/2007 al Consiliului[2] (denumit în continuare „regulamentul”) nu a fost posibilă.

(3) Comunitatea și Republica Zambia au încheiat negocierile privind oferta de acces pe piață la 30 septembrie 2008.

(4) Prin urmare, în temeiul articolului 2 din regulament, anexa I la regulamentul respectiv ar trebui modificată, în vederea includerii Republicii Zambia.

(5) Pentru a permite adăugarea Republicii Zambia la domeniul de aplicare a Regulamentului (CE) nr. 1528/2007, Regulamentul (CE) nr. 950/2006 al Comisiei din 28 iunie 2006 ar trebui modificat de la data intrării în vigoare a prezentului regulament,

ADOPTĂ PREZENTUL REGULAMENT:

Articolul 1

În anexa I la Regulamentul (CE) nr. 1528/2007 al Consiliului, se introduce „Republica Zambia” între rubricile „Republica Uganda” și „Republica Zimbabwe”.

Articolul 2

Prezentul regulament intră în vigoare la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles, […].

Pentru Consiliu

Președintele […]

[1] JO C […], […], p. […].

[2] JO L 348, 31.12.2007, p. 1.